Sorina woeker met opvoedkundige app vir die kleinspanSorina Erasmus en die Tjominis. (Foto: Verskaf) As vermaaklikheidster en ma van twee jong spruite weet die sangeres en aktrise Sorina Erasmus (ook bekend as Die Flooze) hoe belangrik opvoedkundige programme van gehalte vir kinders – veral in ŉ kind se moedertaal – is. Daarom het sy onlangs die splinternuwe opvoedkundige reeks vir die jongspan genaamd Tjominis bekend gestel en sedertdien gaan dié vier unieke karaktertjies, Bushaka, Apertjoe, Cheeka-Cheeka en Krokkija, en hulle sogenaamde Tjomamma van krag tot krag. Nie net is ŉ splinternuwe aanlyn platform verlede jaar bekend gestel nie, maar daar is nou ook ŉ Tjominis-app asook ŉ CD en ŉ DVD beskikbaar. Die Covid-19-pandemie het ŉ groot uitwerking op hulle gesin óók gehad, vertel Sorina. As kunstenaar kon sy nie haar brood en botter op die verhoog verdien nie en haar man, Braam Riekert, moes as entrepreneur verskeie sakegeleenthede noodgedwonge deur sy vingers laat glip. Tog het dit haar ook die geleentheid gebied om gehaltetyd saam met haar kinders, Braam (6) en Miana (4), deur te bring, al moes sy elke nou en dan wegglip om aan die Tjominis-app te werk. Sorina Erasmus. (Foto: Verskaf) “Braambossie vra my darem nog om saam met hom met sy blokkies en karretjies te speel en dan gee ek toe. Ek laat staan my werk vir ŉ paar uur, want ek besef die dae dat hy graag saam met sy mamma op die mat wil sit en speel, is in ŉ oogwink verby.” Sy probeer haar kinders ook daagliks daaraan herinner dat dit belangrik is om hulle kleintyd soveel moontlik te geniet. “Braambossie vra my gereeld of ek vir hom ŉ selfoon kan koop. Dan sê ek vir hom dit is grootmensdinge daardie. Hy kan eendag wanneer hy groot is vir homself vier selfone koop as hy wil, maar nou moet hy buite gaan speel met sy voete in die modder. Dit is ons as ouers se verantwoordelikheid om ons kinders se kindwees behoue te laat bly.” Sy gee toe dat nie altyd maklik is om haarself van die wêreld af te sny nie. “Dit is moeilik as jy weet daar lê werk op jou lessenaar wat gedoen moet word, maar die hartseer werklikheid is dat my kinders se kleintyd nie vir altyd gaan hou nie en dit is my motivering om doelbewus tyd aan hulle af te staan.” Haar raad aan ander ouers is om net te doen wat hulle kan. “Moenie te hard op jouself wees nie. Ons as ouers is so hard op onsself en as mammas voel ons altyd skuldig. Ons moet egter onsself en ons kinders daaraan herinner dat ons ook foute maak en dat dit oukei is.” Sy vertel sy toets al haar Tjominis-inhoud op Braam en Miana. “Ek is so ingestel daarop dat dit ouderdomgepas moet wees. ŉ Mens moet so versigtig wees waaraan jou kinders op skerms blootgestel word. Ek het baie huiswerk gedoen oor opvoedkundige aspekte en die inhoud het baie opvoedkundige waarde.” Die Tjominis-platform bestaan tans uit nege opvoedkundige afdelings vir kinders tussen nul en sewe jaar oud. Hierdie afdelings sluit in “Tjomini Tunes” met stories en liedjies, “Dieremaniere” oor diere en hulle dinge, “Bid Buddies” wat gewyde oudio-dagstukkies behels, “Plesier en avontuur” waar gebak en brou en in die modder gespeel word, asook “Wonderwêreldwiel”, waar lande en plekke oor die wêreld verken word. Daar is ook ŉ aparte afdeling vir kleuterskole, “Tjomini Skool”, met inhoud wat spesifiek op kleuterskole gerig is. Ouers kan op die platform registreer en nuwe inhoud word maandeliks verskaf. Sy begin ook weer eersdaags skiet aan die tweede seisoen van die SABC2-vasvrareeks Fundis, waarvan sy die aanbieder is. “Dit is ŉ wonderlike vooruitsig vir die jaar,” sê sy. ŉ Nuwejaarsboodskap van Sorina: “Mag jou liggie skyn, al is dit ook hoe klein. Mag die hoop in jou hart nie wanhopig word nie, maak nie saak hoe deurmekaar dinge dalk lyk nie. Mag ons onthou dat God se liefde, wat jou sal omvou en nóóit sal laat gaan nie, die enigste ding is wat wél seker is in ŉ onsekere tyd.” Besoek die Tjominis-webwerf hier of laai die app hier af. Wen: Vyf gelukkige lesers kan elk ŉ geskenkpak met ŉ Tjominis-CD en -DVD wen. Die kompetisie sluit Vrydag 15 Januarie om middernag.